́мъ ѡ́бразомъ прельсти́шася ви́дѣвшіи свѣ́тъ, и сія́ніе ѻчесы̂ си́ми тѣле́сными, и ѡбоня́вшіи благовѡ́нія ѡбоня́ніемъ свои́мъ, и слы́шавшіи ушесы̂ свои́ми гла́сы, и ина̂я си̂мъ подѡ́бная: и ѻ́ви ѿ ни́хъ возбѣснова́шася, и прехожда́ху умовре́днѣ съ мѣ́ста на мѣ́сто: ѻ́ви же прія́ша бѣ́са, и я́вльшася и преѡбрази́вшася во а́гг҃ла свѣ́тла, и прельсти́шася, и пребы́ша неиспра́влени да́же до конца̀, не пріе́мля совѣ́та ни ѿ єди́нагѡ бра́та: ѻ́ви же ѿ ни́хъ, подъ̑уща́еми діа́воломъ, са́ми себѐ уби́ша: ѻ́ви же во стремни̂ны низверго́шася, ѻ́ви удави́шася:и кто̀ мо́жетъ изрещѝ разли̂чная прельщє́нія діа́вѡля, и́миже ѻ́нъ прельща́етъ, и я̀же су́ть неисповѣди̂ма;Ѻба́че ѿ си́хъ, я̀же реко́хомъ, вся́къ разу́мный человѣ́къ мо́жетъ научи́тися, кі́й вре́дъ происхо́дитъ ѿ сегѡ̀ пе́рвагѡ ѡ́браза внима́нія и моли́твы